**Izglītības iestāde**

 **Izglītības iestāde ir:**

* valsts, pašvaldību, valsts augstskolu vai citu juridisko vai fizisko personu dibināta iestāde, kuras uzdevums ir izglītības programmu īstenošana;

vai

* komercsabiedrība, kurai izglītības programmu īstenošana ir viens no darbības veidiem.

Izglītības iestādes reģistrē **Izglītības iestāžu reģistrā.** Izglītības iestāžu reģistrs ir Valsts izglītības informācijas sistēmas sastāvdaļa un publiski pieejams tīmekļa vietnē [*https://www.viis.gov.lv*](https://www.viis.gov.lv)*.*

Reģistrācijas kārtību nosaka Ministru kabineta 2022.gada 2.novembra noteikumi Nr.681 „Izglītības iestāžu reģistrācijas kārtība”.

**Izglītības iestādes reģistrācija**

 **Lai reģistrētu izglītības iestādi, Izglītības kvalitātes valsts dienestā jāiesniedz:**

* iesniegums par izglītības iestādes reģistrāciju;
* izglītības iestādes dibinātāja apstiprināts izglītības iestādes nolikums[[1]](#footnote-1);
* izglītības iestādes dibinātāja izdots lēmums (piemēram, valdes lēmums, dalībnieka lēmums) vai kopsapulces protokols (piemēram, valdes sapulces protokols, biedru sapulces protokols) par izglītības iestādes dibināšanu, nolikuma apstiprināšanu, vadītāja iecelšanu, telpu platības piešķiršanu izglītības iestādei, kā arī par pilnvarotās personas iecelšanu (ja nepieciešams);
* informācija par izglītības iestādes dibinātāju – izglītības iestādes dibinātāja vai tā pilnvarotās personas apliecināta statūtu kopija;
* dokumenti par izglītības iestādes telpām – izglītības iestādes dibinātāja vai tā pilnvarotās personas apliecinātas telpu nomas līguma / zemesgrāmatas apliecības kopijas; telpām ir jāatbilst normatīvajos aktos noteiktajām būvniecības, higiēnas un drošības prasībām, ko apliecina Veselības inspekcijas un Valsts ugunsdzēsības un glābšanas dienesta atzinumi par telpu atbilstību higiēnas un ugunsdrošības prasībām;
* izglītības iestādes vadītāja izglītību apliecinoši dokumenti.

**Izraugoties izglītības iestādes nosaukumu, jāievēro Izglītības likuma 26.pantā noteiktās prasības** – izglītības iestādes nosaukumam jābūt valsts valodā un jāatbilst Izglītības likumā noteikto izglītības pakāpju un veidu nosaukumiem, kā arī skaidri un noteikti jāatšķiras no citiem reģistrā jau reģistrētiem izglītības iestāžu nosaukumiem. Attiecībā uz profesionālās izglītības iestādēm jāievēro arī **Profesionālās izglītības likumā noteiktās prasības** (Profesionālās izglītības likuma 16.1 panta otrā un trešā daļa).

*Izglītības iestāde ir tiesīga sākt izglītības programmu īstenošanu no dienas, kad tā reģistrēta Izglītības iestāžu reģistrā, savukārt licencējamas izglītības programmas īstenošanu drīkst uzsākt no izglītības programmas licencēšanas brīža.*

**Svarīga informācija par izglītības iestāžu reģistrāciju!**

* Dokumenti izglītības iestādes reģistrācijai jāiesniedz mēneša laikā no tās dibināšanas dienas vai mēneša laikā pēc lēmuma par izglītojošas darbības uzsākšanu pieņemšanas;
* Izglītības kvalitātes valsts dienestā jāiesniedz dokumentu oriģināli vai to apliecinātas kopijas;
* Lēmuma pieņemšana par izglītības iestādes reģistrāciju vai tās atteikumu ir bezmaksas un ilgst līdz vienam mēnesim;
* Pirms dokumentu iesniegšanas reģistrācijai ir iespējams saņemt maksas pakalpojumu - dokumentu projektu sākotnējā caurlūkošana pirms iesniegšanas reģistrācijai.

**Izglītības iestādes telpu nodrošinājums**

Pirms izglītības iestādes reģistrēšanas **reģistra atbildīgā amatpersona pārliecinās**, vai izglītības programmas īstenošanas vietas telpas atbilst higiēnas un drošības prasībām, tai skaitā būvēm noteiktajām prasībām:

* iesniedzējs ir saņēmis Veselības inspekcijas atzinumu par objekta atbilstību higiēnas prasībām un Valsts ugunsdzēsības un glābšanas dienesta atzinumu par objekta atbilstību ugunsdrošības prasībām; izglītības programmas īstenošanas būves vai telpu grupas lietošanas veids atbilst plānotajai darbībai, un tas ir reģistrēts Nekustamā īpašuma valsts kadastra informācijas sistēmā;
* būve vai telpas, kur tiks īstenota izglītības programma, ir pieņemta ekspluatācijā;
* izglītības programmas īstenošanas vietas adrese un juridiskā adrese atbilst Valsts adrešu reģistra informācijas sistēmas datiem.

**Grozījumu izdarīšana Izglītības iestāžu reģistrā**

Izglītības iestādei ir pienākums 10 darbdienu laikā pēc Izglītības iestāžu reģistrā norādāmās informācijas izmaiņām rakstiski informēt par to reģistra amatpersonu, iesniedzot iesniegumu, kā arī attiecīgās izmaiņas vai veiktos grozījumus apliecinošus dokumentus. Citu valsts informācijas sistēmu rīcībā esošos datus Izglītības kvalitātes valsts dienests iegūst patstāvīgi.

Ja mainījusies reģistrā norādāmā informācija (piemēram, iestādes juridiskā adrese, nosaukums, dibinātājs), amatpersona triju darbdienu laikā pēc dokumentu saņemšanas to aktualizē, nepieņemot atsevišķu lēmumu.

**! Izglītības iestāde pati aktualizē**:

-VIIS izglītības iestādes nolikumu, pievienojot to Valsts izglītības informācijas sistēmā un ievadot tā apstiprināšanas datumu.

- Izglītības iestāžu reģistrā norādāmo informāciju par izglītības iestādes vadītāju un izglītības programmas īstenošanas vietas adresi. Pēc izglītības programmas īstenošanas vietas adreses ievadīšanas dienests to aktivizē, kad tiek izvērtēta telpu atbilstība drošības un higiēnas prasībām.

Ministru kabineta 2023. gada 22. augusta noteikumi Nr. 474 “Kārtība, kādā nodrošināma izglītojamo profilaktiskā veselības aprūpe, pirmā palīdzība un drošība izglītības iestādēs un to organizētajos pasākumos” paredz izglītības iestādes vadītājam (vai viņa pilnvarotai personai drošības nodrošināšanai izglītības iestādē un tās organizētajos pasākumos) pienākumu: ne retāk kā reizi divos mācību gados sadarbībā ar Valsts ugunsdzēsības un glābšanas dienestu un Veselības inspekciju organizē izglītības iestādes pārbaudi, lai kontrolētu ugunsdrošības, civilās aizsardzības un higiēnas prasību ievērošanu, ja minētās institūcijas pārbaudi nav veikušas pēc savas iniciatīvas. Vadītājs nodrošina, ka informācija par veikto pārbaudi tiek ievadīta Valsts izglītības informācijas sistēmā, pievienojot minēto institūciju izsniegto dokumentu datnes (VIIS sadaļā “Dokumenti”, izvēloties dokumenta veidu “Cits”).

Amatpersonai ir tiesības pārliecināties par izglītības iestādes reģistrā ievadītās informācijas atbilstību normatīvajos aktos noteiktajām prasībām un sazināties ar informācijas ievadītāju, norādot uz nepieciešamību precizēt vai labot ievadīto informāciju, ja tā ir kļūdaina vai nepilnīga.

**Izglītības programmu licencēšana**

Izglītības iestādei viena gada laikā pēc reģistrācijas jālicencē attiecīgā izglītības programma un viena gada laikā pēc izglītības programmas licencēšanas jāuzsāk tās īstenošana (jāuzņem izglītojamie).

**Izglītības kvalitātes valsts dienestā licencējamas**:

*vispārējās izglītības, profesionālās pamatizglītības, arodizglītības, profesionālās vidējās izglītības, profesionālās ievirzes izglītības, profesionālās pilnveides izglītības un profesionālās tālākizglītības programmas*.

Izglītības programmas tiek licencētas Ministru kabineta 2023.gada 23.maija noteikumos Nr.253 „Vispārējās un profesionālās izglītības programmu licencēšanas kārtība” noteiktajā kārtībā.

**Izglītības iestāde ir tiesīga uzņemt izglītojamos tikai pēc licences saņemšanas izglītības programmas īstenošanai.**

**Izglītības iestādes akreditācija**

**Izglītības iestādes akreditācija** ir regulāra izglītības iestādes darbības kvalitātes izvērtēšana un tiesību piešķiršana izglītības iestādei izsniegt valsts atzītu izglītības dokumentu par konkrētai izglītības programmai atbilstošas izglītības ieguvi.

 Izglītības iestādes akreditācija veicama piecu gadu laikā no izglītības iestādes darbības uzsākšanas sākuma. Izglītības iestādes, kas īsteno vispārējās izglītības un profesionālās izglītības programmas akreditē Ministru kabineta 2024.gada 4.sjūnija noteikumos Nr.325 „Vispārējās izglītības un profesionālās izglītības iestāžu akreditācijas un to vadītāju profesionālās darbības novērtēšanas kārtība” noteiktajā kārtībā. Izglītības iestādes tiek akreditētas uz sešiem gadiem.

**Pieaugušo neformālās izglītības un interešu izglītības programmu īstenošana**

Ja persona plāno īstenot tikai pieaugušo neformālās izglītības vai interešu izglītības programmas, tad izglītības iestāde obligāti nav jāreģistrē.

Personas, kuras nav reģistrētas Izglītības iestāžu reģistrā, ir tiesīgas īstenot pieaugušo neformālās izglītības programmas vai interešu izglītības programmas pēc (attiecīgās administratīvās teritorijas pašvaldības izsniegtas) atļaujas / licences saņemšanas. Akreditētas izglītības iestādes ir tiesīgas īstenot neformālās izglītības programmas bez atļaujas saņemšanas. Tātad neakreditētajām reģistrētajām izglītības iestādēm ir jāsaņem atļauja pašvaldībā, kuras administratīvā teritorijā plānots īstenot izglītības programmu.

**Informācijai**

Par izglītības iestāžu reģistrācijas, licencēšanas vai akreditācijas noteikumu pārkāpšanu, t.sk. par normatīvajos aktos noteikto ziņu vai dokumentu neiesniegšanu Izglītības kvalitātes valsts dienestam, kā arī izglītības programmas īstenošanu bez licences vai akreditācijas, ir paredzēta administratīvā atbildība.

IZGLĪTĪBAS IESTĀŽU REĢISTRĀCIJA

1. Izstrādājot izglītības iestādes nolikumu, var izmanot Izglītības un zinātnes ministrijas apstiprinātos paraugnolikumus *(*[*https://www.ikvd.gov.lv/lv/izglitibas-iestazu-paraugnolikumi*](https://www.ikvd.gov.lv/lv/izglitibas-iestazu-paraugnolikumi) *)* [↑](#footnote-ref-1)